**БАБИН ЧIИРДИГ**

Йехаш хилла Баба. ЧIирдиг цIе йолуш цхьа кIант хилла цуьнан. Ша вичхьана а чуьра аравалаза, дуьне газа хилла иза. Бабас, цхьаъ бен вац бохуш, чIогIа экама лелош хиллера иза. Дукхахйолу хан вижна а йоккхуш, чохь вехаш кхиъна и кIант. ЦIен тIехь къахьегар ца дезаш, воккха малонча хилла иза. Шена хьаштдерг Бабас луш, мерзаниг дууш, хазаниг тIедухуш, кхиъна хилла ЧIирдиг.

И иштта гуш, чIогIа гIайгIане хилла Баба. Нехан бераш шайн наношна гIо деш, ишколехь доьшуш хилла. Ткъа ЧIирдиган цхьа а хIума дан догдогIуш ца хилла.

Шайн йуьртарчу моллех дагайала йахана Баба. Хьехар дина цунна моллас: «Дуьххьара, йаахIума а ца луш, дикка мацвалийта иза. ТIаккха, дика чIепалгаш а дай, цунна наб кхета хан ларйе. Цул тIаьхьа цхьа чIепалг цунна улле дилла, шолгIаниг – неIаре, кхоалгIаниг кетIа дилла, доьалгIаниг ураме дилла, тIаккха дехьо эвлайисте дилла. Цунах Iеха а велла, берех дIа а кхетта, дIагIур ву хьуна иза», – аьлла.

ЦIа а йахна, шена моллас хьехнарг дина Бабас. ЧIогIа мацвелла хьалагIаьттинчу ЧIирдигна чIепалг гина. Цхьаъ диъна валале, вукхунна тIехь бIаьрг соцуш, йуха, и диъна валале, важа карош, эххар а эвлайисте кхаьчна ЧIирдиг. Буьрканах ловзуш бераш хилла цигахь. Цаьрца ловзаваьлла иза.

ЧIогIа самукъадаьлла, ловзу-у-ш, цаьрца хьуьнха вахана иза цIазамаш лахьо. Цкъа а шена гина йоцучу хьуьнах тамаш беш, берех дIакъаьстина хилла иза.

Бераш, шайна и кхин ца карийча, цунах дог а диллина, цIа дахна хилла.

Берашка дукха кхайкхина гIел а велла, кхин цIа боьду некъ а ца карийна, цхьана доккхачу дитта бухахь буьйса йаккха сецна кIант. Дукха хан йалале, берзалой угIуш хезна цунна. Кхеравелла, дитта тIе хьалаваьлла иза. Диттан генаш йуккъе а хиъна, буьйса йаьккхина цо. Ткъа берзалой, диттана гондIахь хьожа а йаьхна, дIайахна хилла.

Сахилча, дечиге баьхкинчу нахана тIевахна ЧIирдиг. Уьш цIа боьлхуш, цаьрца цIа вахна иза. ЧIирдигна цхьаъ хилла моьттуш, йоьлхуш Iаш хилла Баба. Цул тIаьхьа, берашца уьйр тасайелла цуьнан. Цаьрца ловза а воьдуш, ишколе а оьхуш хилла иза. Малой, кхераррий дIа а даьлла, дика дешархо а, Бабина дика кIант а хилла Бабин ЧIирдигах.