**ЗУЬНО ДИНА ХIИЛЛА**

Зу ижу лаха арайаьлла хилла. ДIаоьху-уш, цхьана новкъахь Iуьллуш доккха йоьхьан дакъа карийна цунна. Зу йоьхь даа кечлушшехь, цунна тIе борззий, цхьогаллий кхаьчна. Мацделла долу и шиъ, йоьхь схьадаккха тIекхетта. Зу цунах тасайелла. ДIасаийзийна цара йоьхь, хIорамма шегахьа а ийзош.

Йоьхь декъа барт ца хилла церан.

ТIаккха зуьно аьлла:

– Шу реза делахь, буса уггар хаза гIан гиначунна кхочур ду йоьхь!

Борззий, цхьогаллий резахилла. Цу тIехь барт а хилла, акхарой дIайийшина.

Iуьйранна барзо шена гина гIан дийцина:

– ТIехь Iу воцуш жа гира суна. Цу йуккъера дерстана дол-долу уьстагIий схьа а лоьцуш, диира ас, – аьлла цо.

– Хаза дайна гIан ду иза-м! – аьлла зуьно. – ХIинца ахь дийцахьа, цхьогал, хьуна хIун гира гIенах?

– Котамаш йолчу буьн чу кхечира со. Цу чуьра, йерстана йер-йерг схьа а лоцуш, котамаш йиира ас, – аьлла цхьогало.

– Иза а ду хаза дайна гIан, – элира зуьно.

– ХIинца ахь дийцал, – аьлла, тIедирзина цунна борззий, цхьогаллий.

– Аш гIенах лелийнарг суна гира. Мел лехча а, суна-м ца карийра кхалла хIумма а. ТIаккха со мацалла самайелира буьйса кхоалгIачу декъе йирзинчу хенахь. Шу, уьстагIий а, котамаш а йиина, меца а хир дац аьлла, ас и йоьхьан дакъа диира-кх, – дийцина зуьно.

– И хIун ду ахь динарг? ХIинца оха хьо дIакхоллур йу! – аьлла, чухьаьдда борззий, цхьогаллий.

Зуьно, горг а йелла, шен муцIар а, когаш а дIалачкъийна. Массо а кIохцал ирхдахийтина, буьрка санна, Iуьллуш хилла и. Зуьнна кхин дан хIума а ца хилла, ши экха дIадахна.