**ГАЗА-ГУЬЗАЛГАШ**

Йехаш-Iаш хилла нана-газа. Цуьнан кхоъ буьхьиг хилла – цхьа гай долуш, ши гай долуш, кхо гай долуш.

Нанас аьлла шен буьхьигашка:

– Вай хьуьнан йисте сийна буц йаа, шийла шовда мала йахана йахка йеза.

Буьхьигаш резахилла. Хьуьнан йистехь, сийна буц йууш, хьагйелча, шийла шовда молуш, тIаккха, кхиссалуш, ловзуш, самукъадаьлла лелаш хилла уьш.

Цхьа гай долчо, ша йуьзча, ши гай долчуьнга аьлла:

– Со йуьзна, со цIа йаха йоллу. Хьо йогIий соьца?

Ши гай долчо жоп делла:

– ХIан-хIа. Хьан цхьа гай дузарх, сан шиъ ца дуьзна. Со ца йогIу.

Цхьа гай дерг ша цхьаъ цIа йаха новкъайаьлла. Йиш а лоькхуш, йогIуш хилла иза:

Газа-гуьзалг йогIуш йу,

Бацах йуьзна техкаш йу,

Болар чехка долуш йу,

Нанна дукхайезаш йу.

Газа-гуьзалгаш схьайахкаре хьоьжуш, тIай бухахь лечкъина Iаш борз хилла.

Буьхьигна дуьхьалйаьлла борз.

– Хьо мичара йогIу, ва газа-гуьзалг? – хаьттина цо.

Кхерайелла, йега а йеш, аьлла газа-гуьзалго:

– Йажа-кхажа йахна йогIу-кх.

– Хьан синпха хIунда беттало?

– Хьох кхоьруш беттало.

Хьап-аьлла, дIакхаьллина иза барзо.

Йежаш, йежаш, ши гай дерг а йуьзна. Кхо гай долчуьнга аьлла цо:

– Сан ши гай дуьзна, со цIа йаха йоллу. Хьо йогIий?

– ХIан-хIа, хьан ши гай дузарх, сан кхо гай ца дуьзна, – жоп делла вукхо.

Цуьнга а ца хьоьжуш, цIа йаха новкъайаьлла ши гай дерг. Шен йиш а лоькхуш, йогIуш хилла и:

Газа-гуьзалг йогIуш йу,

Бацах йуьзна техкаш йу,

Болар чехка долуш йу,

Нанна дукхайезаш йу.

Цхьа гай долчунна санна, борз дуьхьалйаьлла цунна а.

– Хьо мичара йогIу, ва газа-гуьзалг? – хаьттина барзо.

Кхерайелла, йега а йеш, жоп делла газа-гуьзалго:

– Йажа-кхажа йахна йогIу.

– Хьан синпха хIунда беттало?

– Хьох кхоьруш беттало.

Хьап-аьлла, иза а дIакхаьллина барзо.

Йежаш, йежаш, кхо гай дерг а йуьзна. Нене аьлла цо:

– Сан кхо гай дуьзна, со цIа йаха йоллу.

– Собар де, – аьлла нана-газано, – цхьаьна гIур йу вайшиъ.

Амма нене ла а ца дугIуш, новкъайаьлла жима газа-гуьзалг.

Йиш а лоькхуш, йогIуш хилла и:

Газа-гуьзалг йогIуш йу,

Бацах йуьзна техкаш йу,

Болар чехка долуш йу,

Нанна дукхайезаш йу.

Цунна а дуьхьалйаьлла борз.

– Хьо стенгара йогIу, ва газа-гуьзалг? – хаьттина цо.

– Йажа-кхажа йахна йогIу.

– Хьан синпха хIунда беттало?

– Хьох кхоьруш беттало.

КхоалгIаниг а дIакхаьллина барзо.

Йуза а йуьзна, шийла шовда а мелла, цIа йан новкъайаьлла нана-газа. Йиш а локхуш, йогIуш хилла и:

Сох лата борз йац,

Бай тIе йала гу бац.

МIаь-аьъ!

Борз дуьхьалйаьлла нана-газанна.

– Хьо мичара йогIу, ва нана-газа? – хаьттина цо.

– Йажа-кхажа йахна йогIу.

– Хьан синпха хIунда беттало?

– Хьох лата дог хилла беттало, – аьлла, барзана лата чухьаьдда нана-газа.

Леташ, леташ хилла борззий, газий. ЦIаьххьана газано, хьала а хьаьжна, аьлла:

– Малх соьгахьа бу.

И санна, малхе хьажа борз хьалахьожжушехь, нана-газано, гайх маIаш тоьхна гай а датIийна, схьайаьхна шен буьхьигаш.

ТIаккха цо цаьрга аьлла:

– Вовшашца бертахь хилалаш, даим цхьаьна лелалаш. Нанас аьлларг делаш. Барт ца хилча, нанас аьлларг ца дича, кхерам хир бу шуна.

Цул тIаьхьа чIогIа бертахь йехаш-Iаш хилла газа-гуьзалгаш.